Bøylefoss
Store norske leksikon,Geografi,Norges geografi,Agder,Froland
Bøylefoss er en foss i Nidelva, i Froland kommune, Agder, litt nord for tettstedet og kommunesenteret Blakstad. Fossen er utnyttet i Bøylefoss kraftverk (åpnet 1912) som per 2019 har en maskininstallasjon på 65 MW og en midlere årsproduksjon på 419 GWh. Fallhøyden til kraftveket er 62 meter. På oversiden av fossen krysser Arendalsbanen Nidelva.
Navnet har opprinnelig vært usammensatt, Bøylir, som i det nynorske verbet bøyle, 'baule', 'brøle'. Gården Bøylestad, som ligger nedenfor fossen, har navn etter denne, og ble på 1500-tallet og utover skrevet Bøglestad. Dette åpner for en alternativ forklaring på navnet på fossen basert på bakgrunn av en grunnform Bygill, 'den bøyde'. Denne forklaringen passer med fossens uregelmessige løp fordelt på flere stryk. Kart  Les mer i Store norske leksikon Agder